b"\n_START_ARTICLE_\nVladimir Pahor\n_START_SECTION_\n\xc5\xbdivljenje in delo\n_START_PARAGRAPH_\nRodil se je v slovenski dru\xc5\xbeini kmetu Francu in gospodinji Mariji Pahor rojeni Koritnik v Sovodnju (sedaj ital. Savogna d'Isonzo). Osnovno \xc5\xa1olo je obiskoval v rojstnem kraju, klasi\xc4\x8dno gimnazijo pa v Gorici. \xc5\xa0tudij medicine je za\xc4\x8del na Univerzi v Padovi, kon\xc4\x8dal pa februarja 1951 med prvimi, ki je doktoriral na Medicinski fakulteti v Zagrebu po vojni v Federativni ljudski republiki Jugoslaviji. Specializacijo iz interne medicine je kon\xc4\x8dal v Ljubljani ter bil tu v letih 1951\xe2\x88\x921956 zaposlen na interni kliniki. Leta 1956 je ustanovil interni oddelek splo\xc5\xa1ne bolni\xc5\xa1nice v Novi Gradi\xc5\xa1ki in tu slu\xc5\xbeboval do 1960. Leta 1961 je ponovno doktoriral na medicinski fakulteti v Rimu, ter od takrat v Rimu opravlja poklic svobodnega zdravnika internista._NEWLINE_Pisal in objavljal je \xc4\x8dlanke v raznih medicinskih revijah v Jugoslaviji, Nem\xc4\x8diji, Franciji, \xc5\xa0paniji in Italiji. S predavanji je sodeloval na mnogih mednarodnih medicinskih konferencah v Avstriji, Franciji, Nem\xc4\x8diji in Italiji. V zakonu z Nedo Roth, profesorico na \xc5\xa1oli za prevajalce v Rimu, sta se rodila dva sinova, starej\xc5\xa1i Carlo je zdravnik in profesor v Rimu, mlaj\xc5\xa1i Giorgio pa prevajalec iz angle\xc5\xa1kega in francoskega jezika."